KIRJALLINEN KYSYMYS E-3768/02

esittäjä(t): Erik Meijer (GUE/NGL) komissiolle

(23. joulukuuta 2002)

Aihe: Itävallan Kärntenin sloveniankielisen vähemmistön toistuvasti tunnustettujen kielellisten oikeuksien kunnioittaminen ennen Slovenian liittymistä EU:hun

1. Muistaako komissio, että ensimmäisen maailmansodan jälkeen Itävallan eteläosassa asuva, enimmäkseen sloveniankielinen väestö valitsi kansanäänestyksellä jäämisen Itävallan alaisuuteen sen sijaan, että heidät olisi liitetty tuolloin juuri perustettuun serbien, kroaattien ja sloveenien kuningaskuntaan, erityisesti koska heille oli luvattu, että heidän asuinalueellaan, myös Itävallan tasavallan alueella, slovenian kielellä on täysimääräinen asema hallinnossa, tiedotuksessa ja opetuksessa?

2. Muistaako komissio lisäksi, että vuoden 1955 valtiosopimuksessa, joka mahdollisti toisen maailmansodan jälkeen Itävallan valtion täysimääräisen palauttamisen ennalleen, taattiin jälleen siihen asti tunnustamattomat ja laiminlyödyt etnisten vähemmistöjen kollektiiviset kielelliset oikeudet?

3. Onko komissio tietoinen, että tällä hetkellä Kärntenin maakunnan suurimman puolueen ja puolueen riveihin kuuluvan nykyisen kuvernööri Haiderin suosio johtuu osittain siitä, että he ovat tehneet propagandaa yksikielisen (saksa) Kärntenin puolesta ja vastustaneet sloveenien kielellisiä oikeuksia, mutta vuonna 2001 korkeimman oikeuden päätöksellä vahvistettiin, että 1970-luvulta lähtien saksankielisten kaksikielisyyden vastustajien tuhoamat ja poistamat sloveniankieliset paikkakuntakyltit tuli palauttaa ennalleen?

4. Voiko komissio vahvistaa, että tämä konflikti uhkaa nyt laajentua, koska Kärntenin maakunnan hallinto vastustaa oikeuden päätöksen täytäntöönpanoa ja Kärntenin sloveniankieliset ovat kieltäytyneet hyväksymästä ehdotusta, jonka mukaan julkisista varoista jatketaan jo pitkään toiminnassa olleen Radio Dvan rahoittamista, jos useimmista sloveniankielisistä paikkakuntakylteistä luovutaan, ja että tämän kieltäytymisen vuoksi vuoden 2003 alusta kyseisen radioaseman tuet lakkautetaan?

5. Mihin toimiin komissio aikoo ryhtyä, jotta ajoissa ennen Itävallan kanssa rajan jakavan Slovenian liittymistä EU:hun 1. toukokuuta 2004 Itävallan Kärntenin maakunnassa kunnioitetaan täysimääräisesti vuosina 1919, 1955 ja 2001 sloveniankieliselle väestölle myönnettyjä kielellisiä oikeuksia, jotta mielipide-erot näiden kahden väestöryhmän välillä eivät kasva kahden EU-valtion väliseksi pysyväksi rajakonfliktiksi, jota on yhä vaikeampi ratkaista?

Lähde: Alankomaalainen päivälehti De Volkskrant, 2.12.2002.

Viviane Redingin komission puolesta antama vastaus

(17. helmikuuta 2003)

Vähemmistöjen oikeudet kuuluvat Euroopan unionista tehdyn sopimuksen 6 artiklan 1 kohdassa lueteltuihin periaatteisiin. Nämä periaatteet, jotka on vahvistettu lukuisissa kansainvälisissä yleissopimuksissa(1), on vahvistettu uudelleen Euroopan unionin perusoikeuskirjassa(2). Perusoikeuskirjan 21 artiklan 1 kohdassa kielletään syrjintä, joka perustuu muun muassa etniseen alkuperään, kieleen, uskontoon tai kansalliseen vähemmistöön kuulumiseen. Perusoikeuskirjan 22 artiklassa vaaditaan, että unioni kunnioittaa kulttuurista, uskonnollista ja kielellistä monimuotoisuutta. Olisi kuitenkin pantava merkille, että perusoikeuskirjan 51 artiklan tarkennuksen mukaan sen määräykset koskevat unionin toimielimiä ja laitoksia toissijaisuusperiaatteen mukaisesti sekä jäsenvaltioita ainoastaan silloin, kun ne soveltavat unionin oikeutta

Näiden periaatteiden noudattamista valvotaan EY:n perustamissopimuksen 226 artiklassa (entinen 169 artikla) tarkoitetulla rikkomusmenettelyllä ja Euroopan unionista tehdyn sopimuksen 7 artiklassa tarkoitetulla poliittisella menettelyllä. Rikkomusmenettelyn mukaan komissio voi saattaa asian yhteisön tuomioistuimen käsiteltäväksi, jos valitus kuuluu yhteisöoikeuden soveltamisalaan. Näin on asian laita etenkin siinä tapauksessa, että jäsenvaltio ei saata direktiiviä kunnolla osaksi kansallista lainsäädäntöä. Jos Euroopan unionista tehdyn sopimuksen 6 artiklassa mainittuja periaatteita rikotaan vakavasti ja jatkuvasti, poliittisen menettelyn mukaan komissio tai kolmasosa jäsenvaltioista voi antaa asian valtionpäämiesten tai hallitusten päämiesten kokoonpanossa kokoontuvan neuvoston käsiteltäväksi.

Parlamentin jäsenen esille nostamassa asiassa ei näytä siltä, että yhteisöoikeutta olisi sovellettu väärin. Komissio ei ole myöskään tässä vaiheessa saanut sellaisia tietoja, jotka osoittaisivat vakavan ja jatkuvan rikkomuksen Euroopan unionista tehdyn sopimuksen 7 artiklan mukaisesti.

(1) Katso esimerkiksi YK:n kansalaisoikeuksia ja poliittisia oikeuksia koskeva kansainvälinen yleissopimus, jonka 27 artiklassa suojellaan vähemmistöön kuuluvien kulttuurielämää ja kieliä. Kaikki jäsenvaltiot ovat ratifioineet yleissopimuksen.

(2) EYVL C 364, 18.12.2000.